## La Generalitat oferix pràctiques professionals remunerades en empreses a jóvens de la UE a través del Programa Eurodisea

*** El DOGV publica la convocatòria anual d’esta iniciativa europea, que oferix pràctiques en empreses valencianes des de l’1 de desembre fins al 31 de maig de 2025
* El pressupost per a 2024 és de 325.533 euros, i la Generalitat, juntament amb la Unió Europea, subvenciona cada empresa amb 1.356,39 euros mensuals**

La Generalitat ha posat en marxa la convocatòria anual del Programa Eurodisea per a 2024, dirigida a empreses i entitats públiques i privades de la Comunitat Valenciana que oferixen pràctiques a jóvens de la UE d’entre 18 i 30 anys, tal com publica este dimarts el *Diari Oficial de la Generalitat Valenciana* (DOGV).

Fins a un màxim de 40 jóvens procedents de diferents països de la UE podran fer les seues pràctiques durant sis mesos, des del pròxim 1 de desembre, en estades que es prolongaran fins al 31 de maig de 2025.

El pressupost per a 2024 del Programa Eurodisea ascendix a 325.533 euros, i este import és cofinançat per la Unió Europea a través del Programa del Fons Social Europeu Plus (FSE+) Comunitat Valenciana 2021-2027.

Amb la seua participació en Eurodisea, la Generalitat promou el coneixement de regions europees adherides al programa, la internacionalització d’empreses i entitats privades valencianes participants, així com, en general, l’increment dels nivells d’ocupació, productivitat, competitivitat i innovació.

**Retribució de 1.356,39 euros mensuals**

L’import de la subvenció de la Conselleria d’Hisenda, Economia i Administració Pública serà del 100 % del salari mínim interprofessional que establisca la normativa laboral. En concret, seran 1.356,39 euros mensuals per conveni de pràctiques per a l’exercici 2024, que es dedicaran al finançament del conveni de pràctiques per tots els conceptes, inclosos IRPF i Seguretat Social.

La quantia màxima de la subvenció podrà arribar als 8.138,34 euros. A més, totes les persones jóvens participants disposaran d’assegurances de responsabilitat civil, accidents i repatriació proporcionats pel Secretariat del Programa Eurodisea.

Durant el mes anterior a la seua incorporació a l’empresa, assistiran a un curs d’espanyol i participaran en activitats d’immersió cultural, perquè la seua adaptació es faça en les millors condicions. Totes les activitats d’este mes, inclòs l’allotjament i la manutenció, seran amb càrrec a la Conselleria d’Hisenda, Economia i Administració Pública.

Este programa funciona amb un criteri de reciprocitat, de manera que la Comunitat Valenciana envia al llarg de tot l’any jóvens a les regions d’acollida dels països participants, entre els quals figuren, per exemple, Bèlgica, Xipre, Irlanda, Geòrgia, Itàlia, Portugal i Romania.

**Termini de presentació de sol·licituds**

Les empreses interessades tenen un termini de 20 dies hàbils, comptats des de l’endemà d’esta publicació de la resolució en el DOGV, per a presentar la seua sol·licitud de manera telemàtica. El formulari de sol·licitud està disponible en la [web](https://www.gva.es/va/inicio/procedimientos?id_proc=904) i la presentació de les sol·licituds és telemàtica.

Es pot consultar tota la informació en la [pàgina web de la Conselleria d’Hisenda](http://hisenda.gva.es/va/web/fons-europeus/eurodisea).

Fecha: 10/09/2024